IRPHUTNA 19 HRAN - Khan, vântîrtôn inhni khohloi tiang - Bible Search\nIRPHUTNA 18 IRPHUTNA 20\nSodom khua sualzia\n1Khan, vântîrtôn inhni khohloi tiang Sodom khua an tunga; Lota chu Sodom khua dâimitzînga a lei toia: Lota’n a hmuhaia, lômhai hrangin a ngîra; khûksadelin chubai a mûkhaia; 2“khan lungkham takin puhaio, nin sinthotu ina hin irngam unglân, nin ke nin kut irsûkin zân riak unglân, zîng nôka nin thoi le nin fena hranga la fe ta roi,” a tia. Khannisianlân anni’n chu, “Ni no ni, keini chu kholaidunga riak kin ti,” an tia. 3Khannisianlân a ngênhai hrai sikin, an zuia, a ina an lûta, bu anh a suanga, bu anh tuitak fâkin an oma.\n4Khannisianlân, an zâl mân Sodom khuaa mi, bunglu bungdop, a lian a chînin an irhuala; 5 Khan Lota kuanga khan, “A vuana ni ina mi hong lûthai kha khôn mo an om? anni kin irpôlpuihai theina hrangin kin kuang zuang tuanghai ro,” an tia.\n6Khan, Lota chu mikot a van honga a enhaia, in a khâr nôka. 7Khan, “Urênghaio lungkham takin hi angpa hrai hin chu sual no roi ba! 8irngai roi, pasal la irpôlpui ngai loi nâi dôngmate inhni ki nei: lung nin kham unglân, anni hi nangni kuta nin izo zôt lôhai roi, a sa nin iti angin ompuihai roi; hi mihai chunga vai hin ite dengintheihai no roi, khasikin kêng ki ina an hong irngam,” a tia.\n9Khan anni’n chu, “Irkhâi zel ro,” an tia. Khanchu, “Hi mi hi mo, hitaka om hranga hong lût, roirêltu chang nuam a la ni sa rêk: atûn chu annihai nêkin, nangma chunga kêng nang kin isoisak ual hrang,” an tia. Khan, Lota kha inkhâr insiatin an irbuanpuia. 10Khannisian, mihai khan an selhaia, Lota chu in sûnga an kai lûta in an khârkhuma; 11 khan inkhâr kôla omhai, a chîn a lianhai mit an incho pehaia: khanchu inkhâr hmu thei loiin an siahai ta.\nLota’n Sodom khua a suaksan\n12Khan, mi inhnihai khan Lota kuang, “Hi mihai ti no hi ni irnâipui mo an la om? Nâipasal, nupang, ni moi ni mâk murdi hruai suakhaiin lân, hi khua hi suaksan ta roi, 13Rengpa inhriatin an sualzia an thang tâk sikin, hi khua hi insiat hrang kin ni ta: insiatpai hrangin Rengpa’n a ni zuang itîr a ni,” an tia. 14Khanchu, Lota chu a suaka, a mâkpahai a va hrilhaia; “Thoi unglân, hi khua hi suaksan ta roi, Rengpa’n hi khua hi a ihâl hrang a ni ta,” a tia. Khannisianlân a mâkhaiin chu taksôn loiin fiamthu angin an lâka.\n15Khan zîng kôl a hong irsalin chu, “Thoiin lân, ni dôngma le ni nâi dôngmate inhnihai hi hruaihai ro; khano’nchu, hi khua siatna hin thina nin ti,” tiin Lota chu an tuar tâka. 16Khannisianlân irhnot loiin, ar ial maia; khanchu Rengpa’n lung an khamhai sikin, a kut leh a dôngma, a nâihai kuta chelin kho pên tiang an hnûk dokhaia, an siahai ta. 17Khan hiang hi a nia, kho pên tiang an om zoiin, “Ni hring theina hrangin intân ta ro; ni hnung khom irhei no ro, phâizôla khom hin irngam viat no’n lân, tâng tiang intân ro; khano’nchu ni ithi sa hrang kêng,” an tia. 18Khannisian Lota’n “Ka pu hiang bâk hin chu ni no ri se ba. 19Irngai ro, ni sintho hin chu ni mit ki itung mo ni ma. Nangma khonzâna chu a liana, kha khonzâna kha ki chunga hin ni saninzôkin nin lang pe’n lân, so tânga son chu intân thei no ning; thil saloi tongin ki ithi hrang kêng. 20 Irngai ro, so khua chînte so kêng intâna tung lat theina anaitak a ini; kho chînte ni khomsian ki zôk theina hrangin so son nin tântir ro,” a tia.\n21Khan anni khan, “Irngai ro, hi thil ni iti khom hi nang ki pom pe, khua ni iti khom so nang hâl pe no ning. 22Irhnotin lân, so son van tân ro, ni tung mâka chu ite la ti thei ual no ning,” a tia. Khasikin kha kho’rhming khom kha Zoar an ti ta.\nSodom le Gomora kângsiat thu\n23Lota’n Zoar khua a tung tena chu, irnêng chung chu misa a hong ir-al suak tâka, 24 khan Rengpa’n Sodom le Gomora khua chunga khan irvâna Rengpa kuang ata meiri-al ropuivânsâng angin an thotira; 25khanchu kha khua le phâizôl lian dôr le a mi omhai le thil ite mông thei loiin a hâl irhmang zit tâka. 26 A dôngma chu Lota hnunga omin a hnung tiang a’rheia, lungmichi a chang zel tâka.\n27Khan Abrahama chu zînga a thoiin Rengpa kôla a ngîrna hmuna a fea; 28khan Sodom le Gomora phâizôl murdihai chu a thîra, a ena; kha rama meikhû kha hâlirhmang chit angin a khû irzâm hlut hlutin a oma. 29Khan hiang hi a nia, Pathianin phâizôl a hâl irhmang laia, Lota omna hmun kha Pathianin Abrahama kha an hriat maia, Lota chu irhmangna hmun ata a sansuak a ni.\nMoab le Amon-hai suakna bul\n30Khan Lota kha Zoar khua ata a suaka, tânga a oma; a nâi dôngmatehai inhni leh Zoar khuaa om ngam mahaia: an parêngin rôla an oma. 31Khan a unu’n a sangnu kuang khan, “Ei pa laka hi a tar tâka, irnêng chunga hin dân ang taka ni’rpôlpui hrang lak pasal inkhat lua om ta mahaia; 32tho ei pa hi uain in intir ei ta, irchi ei pung theina hrangin zâlpui ei ti,” an tia. 33Khanchu kha ni zân chu uain an in intira: a unu kha a pa kôla lûtin a va zâlpuia, an pa’n a zâlpui khom inhre loiin a thoi nôka.\n34Khanchu zîng nôka chu a unu’n, a sangnu kuang khan, “Irngai ro, mizân zân khan ei pa ki zâlpuia, a vuan zân khom uain in intir ei ta; nangma lûtin lân, ei pa irchi pung hrangin va zâlpui ro,” a tia. 35Khan hi nî zân khom hin an pa chu uain an in intira: a sangnu kha a va lûta a pa leh an zâlsuama, a zâlpui le a thoi nôk khom inhre loiin. 36Khaang khan Lota nâinuhaiin an pa irpôlpuiin nâi an vonga; 37a unu’n nâipasal a neia, a’rhming chu Moab a tia: hi mi hi atûna Moab-hai irchibul chu a ni. 38Khan, a sangnu khomin nâipasal a neia, a’rhming chu Ben-amona a tia, hi mi hi atûn laia Amona-hai irchibul hi a ni.


FESUAKNA 7 HRAN - Rengpa’n Mosia kuang khan, “Irngai - Bible Search\nFESUAKNA 6 FESUAKNA 8\n1Rengpa’n Mosia kuang khan, “Irngai ro, Faroa ta hrangin, Pathiana nang ki siam tâk kêng, ni upa Arona hrangin deipu ni ta ni ti. 2Thu nang ki ipêk murdi hrilhai zitin lân; khanchu ni upa Arona’n Faroa kha a ram sûng ata Israelhai kha insuatir hrangin hrilhai a ta, 3 khannisianlân Faroa lungrîl inngartir pe nôk ki ta, irsinsiana le sinirkhêl ki tho chu Aigupta rama hin hong inthang a ta. 4Khan, nikhomsianlân Faroa hin pom nuam no ni, khanchu Aigupta ram sûnga hin ki kut irnghat ki ta, annihai chunga a sate’n dengtheina tuangin ki mi Israelhai chu Aigupta ram ata hruai suakhai ki ti. 5Khanchu, Aigupta mihaiin, an rama ki kut ki phara, Israelhai ki hruai suakhai nî tena kêng, Rengpa ki nih ti hi an la inhriat hrang,” a tia. 6Khanchu Mosia le Arona khan a iti ang takin an hong thoa, Rengpa’n thu a ipêkhai ang takin. 7Hi zoro lai hin Mosia chu kum sômriat mi a nia, Arona chu kum sômriat inthum mi a ni.\n8Rengpa’n Mosia le Arona kuang khan, 9“Faroa’n sinirkhêl tho roi nangni a lei ti’n chu, Arona kuanga ni khianghrol kha la’nlân hnuaia pai ro, khanchu mirûl hong chang a tih ti pe’n lân,” tiin a hrilhaia. 10Khanchu Mosia le Arona kha Faroa kuang an va lûta, Rengpa thupêk angin an thoa; Arona’n a khianghrol kha Faroa le a siahlohai mit hmua a paia, mirûl a hong chang pehai tâka. 11Khanchu Faroa’n dôithei le mi vârhai a koihaia, Aigupta ram sûnga mitphil dôi theihai khomin an khianghrolhai an paia, mirûl an hong chang pehai tâka. 12Khannisianlân, Arona khianghrol khan a danghai kha an volpaihai vinga. 13Khannisianlân, Faroa lungrîl chu a ngar pe maia, an thuhril kha zôm nuam ual maka, Rengpa’n a lei iti tâk ang khan.\nAigupta ram hremna thisen\n14Khanchu Rengpa’n Mosia kuang khan, “Faroa lungrîl an ngartir sikin, a mihai insuatir hrangin nuam maka. 15Khanchu Faroa kuang zînga va fe nôkin lân; tui chôi fe ngai a ni sikin, ama irhmupui hrangin tui kôla khan ngîrin lân; ni khianghrol mirûl chang thei kha chôi roh. 16Khanchu a kuang khan, ‘Rengpa, Hebraihai Pathianin, ki mihai hin ramchâra ki sin an tho theina hrangin insuahai ro, tiin a ni hong itîr a ni; atûn ten ni la ngaipoimo no’n chu. 17 Rengpa’n a vuan ata ni la’rhriatsuak no’n chu Rengpa ki nih ti inhre lat ta ni ti. Irngai ro, ama ki mi hong tîrtu khianghrol leh hin ivadunga tui hi vîk a ta, khanchu thisen chang ving a ti. 18Kha tena chu tuia ngahai, khom thi ving an ta, tui khom a mirimhai hong siat ta a ti. Aigupta mihaiin kha tui khom kha in thei no nihai a ti, va ti ro,’ a tia. 19Khanchu Rengpa’n Mosia kuang khan, ‘Arona kuanga ni khianghrol chôiin lân, Aigupta ram tui chunghaia, ivadung haia, dîl le tui omna hmun tin chunga ni khianghrol kha pharin lân, tui chu thisen a hong chang theina hrangin, kha tena chu Aigupta rama thing le lunghai tenin thisen hong om ving a ti, a tih va ti ro,’ a tia.\n20Khanchu Mosia le Arona haiin Rengpa thu pêk angin an thoa. Khianghrol kha an irleka, Faroa le a siahlohai mit hmua ivadunga tui kha a hong vîka; khan ivadunga tuihai kha thisen a hong chang zit ta. 21Tuia nga om murdihai khom an hong thi zoi tâka; Aigupta mihaiin in thei ta mahaia; khanchu Aigupta ram lian dôra khan thisen a hong bit zoi tâka. 22Khanchu Aigupta rama mitphil dôi theihaiin an dôi hmangin an ni khom an thoa; Faroa lungrîl chu inngartirin a oma, an thu ite irngai nuam loiin a oma; Rengpa’n a lei iti tâk ang khan. 23Khanchu Faroa chu a in tiang a kîr nôk tâka, ite a lungrîl châng pe viat maka. 24Aigupta mihai khan tui in hrang zongin muang kôlhai khan an tuka; ivadunga tui an in thei ta no sikin. 25Rengpa’n tui a vîk nî ata irthokin sûn sari a hong ni ta.